Ego Hugo Dei gratia dux Burgundie et conjunx mea Mataldis, rogatu monachorum Sancte Marie de Cistercio, concedimus mansum quod Ogerius tenet in villa que vocatur Bulliacus, ex toto liberum, ut ipse Ogerius et omnes successores ejus eumdem mansum inhabitantes sint perpetuo liberi a nobis et ab omnibus successoribus nostris, et ab omnibus officiariis et scutariis Bealnensibus et ceteris omnibus, quatinus ab hinc nulla exactio vel violentia eis aut rebus eorum fiat. Et ut hec libertas ipsorum omnibus propaletur, crucem ligneam ante domum quam manserint precepimus, ut pro signo figerent. Et si quis hominum nostrorum hanc libertatem a nobis decretam nostris temporibus aut heredum nostrorum violare temptaverint, et ad nos aut ad heredes nostros clamor inde auditus fuerit, ille transgressor legis nostre xx libras divionensis monete Duci tunc temporis solvat. Ille vero Ogerius et uxor ejus, ac filii eorum Martinus, Norbertus Bernardus, Odo, Hugo, Theobaldus, testimonio nostro ac hominum nostrorum concedunt monachis Cisterciensibus quicquid juris credebant se habere in fundo Crispiaci, nichil ex toto sibi inde retinentes. Pax hec fratribus et pena transgredientibus. Testes: Hugo Dux et conjunx ejus Mealdis; Renerus de Castellione; Thecelinus; Henricus, prepositus Bealnensis castri; Odo, decanus; Renaudus; Maingodus; Petrus, frater Hugonis prepositi.